Κρίσιμη μέρα για αποξένωση της Cyta Hellas

Μέρα της κρίσης για την Cyta Hellas η Τρίτη, αφού εκπνέει η προθεσμία για την υποβολή δεσμευτικών οικονομικών προσφορών, είτε για την απόκτηση του 100% της εταιρείας, είτε μικρότερου ποσοστού, είτε άλλης πρότασης.

Τις δεσμευτικές τους προτάσεις αναμένεται να καταθέσουν οι τρεις ενδιαφερόμενοι μνηστήρες που αξιολογήθηκαν ως αξιόπιστοι και οικονομικά εύρωστοι για μια τέτοια πράξη, δηλαδή η Vodafone, η Wind και η PCCW από το Χονγκ Κονγκ.

Η διαδικασία ξεκίνησε στα μέσα περασμένου Σεπτεμβρίου με διεθνή πρόσκληση ενδιαφέροντος στην οποία ανταποκρίθηκαν υποβάλλοντας τα σχετικά έγγραφα στο τέλος του ίδιου μήνα, οι τρεις υφιστάμενοι μνηστήρες.

ΔΙΑΒΑΣΤΕ ΕΠΙΣΗΣ: Yπό εκποίηση η Cyta Hellas

Οι τρεις μνηστήρες που είχαν υποβάλει το ενδιαφέρον τους κατά το πρώτο στάδιο της διαδικασίας που ξεκίνησε τον περασμένο Σεπτέμβριο, είχαν υπογράψει μετά την αξιολόγησή τους δήλωση εμπιστευτικότητας, ώστε να έχουν πρόσβαση στα επιχειρηματικά και οικονομικά δεδομένα της θυγατρικής της ΑΤΗΚ –το ονομαζόμενο data room– για να εκτιμήσουν την αξία και τις δυνατότητες της εταιρείας. Στη βάση αυτή, καθορίζουν και το αν θα υποβάλουν δεσμευτική πρόταση και με ποιο οικονομικό ή άλλο αντάλλαγμα.

Κάτι που θα διαφανεί την Τρίτη, τουλάχιστον όσον αφορά στους συμβούλους της ΑΤΗΚ, αφού τηρείται αυστηρή εμπιστευτικότητα ακόμα και εντός του ημικρατικού οργανισμού.

Τις προτάσεις θα αξιολογήσουν οι εξωτερικοί χρηματοοικονομικοί σύμβουλοι της ΑΤΗΚ για την πώληση της Cyta Hellas, που είναι η Price Waterhouse Coopers Business Solutions S.A. όπως και ο οίκος McKinsey. Νομικοί σύμβουλοι του ημικρατικού οργανισμού για την ίδια πράξη, είναι τα νομικά γραφεία Μπερνίτσα στην Ελλάδα και Γεωργιάδη & Πελίδη στην Κύπρο, λειτουργούν ως νομικοί σύμβουλοι.

ΔΙΑΒΑΣΤΕ ΕΠΙΣΗΣ: Cyta Hellas: Άλλοι θέλουν τους πελάτες και άλλοι τα δίκτυα

Σύμφωνα με τα χρονοδιαγράμματα που είχαν εξ αρχής τεθεί, η διαδικασία αναμένεται να ολοκληρωθεί στις αρχές του επόμενου έτους, αν και το γεγονός ότι η Βουλή θα λειτουργήσει εκ νέου στα μέσα Φεβρουαρίου, αλλά και το κλίμα της προεκλογικής περιόδου που δεν ευνοεί τέτοιες αποφάσεις για την ιδιωτικοποίηση της θυγατρικής της ΑΤΗΚ στην Ελλάδα, φαίνεται ότι θα οδηγήσει τις εξελίξεις προς το τέλος του Α’ τριμήνου του έτους.

Γεγονός που σημαίνει ότι η θυγατρική θα πρέπει να υποβάλει, για ακόμα μια φορά, έστω και μειωμένες ζημιές. Αν δεν ολοκληρωθεί έγκαιρα η διαδικασία αποξένωσης, θα είναι ανοικτό το ενδεχόμενο η μητρική –και η Βουλή– να χρειαστεί να εγκρίνει πρόσθετα κεφάλαια για την Cyta Hellas όπως αλλεπάλληλα γίνεται από το 2007, αλλά και να διαγράψει πρόσθετες επενδύσεις.

Στα πλην οι μεγάλες ζημιές και στα συν δίκτυο και πελάτες

Τον περασμένο μήνα, εγκρίθηκε πρόσθετος προϋπολογισμός της ΑΤΗΚ ύψους €7,4 εκατ. τόσο για απευθείας ένεση στη θυγατρική της Ελλάδας για πρόσθετη κάλυψη ελλειμάτων του 2016, όσο και έμμεσα για εξόφληση δανείου της Cyta Hellas – αρχικού ποσού €21 εκατ. που είχε πάρει η Cyta Hellas με εγγυήσεις της μητρικής του 2010 από την τότε Λαϊκή Τράπεζα.

Να σημειωθεί ότι μόνο το 2010, η μητρική είχε δώσει πέραν των €30 εκατ. ως αύξηση κεφαλαίου για να καλύψει ζημιές της θυγατρικής. Συνολικά στα δέκα χρόνια λειτουργίας της Cyta Hellas έγιναν, με εγκρίσεις προϋπολογισμών από κυβερνήσεις και Βουλή, πέραν των 20 αυξήσεων κεφαλαίου από την ΑΤΗΚ.

Οι ζημιές προ φόρων το 2016 ήταν €18,91 εκατ. και οι ζημιές προ φόρων για το 2015 ήταν της τάξης των €18,80 εκατ. Συγκριτικά αναφέρεται ότι το 2016 o κύκλος εργασιών της Cyta Hellas διαμορφώθηκε στα €90,8 εκατ. από €107,8 εκατ. το 2015.

Οι συνολικές ζημιές ξεπερνούν τα €165 εκατ. πλέον δάνεια της τάξης των €50 εκατ. αλλά και προαγορές υπηρεσιών από τη μητρική πολλών εκατομμυρίων που δόθηκαν για έμμεση ενίσχυση.

Από την άλλη, τα κύρια στοιχεία της Cyta Hellas που βλέπουν με καλό μάτι οι μνηστήρες και για τα οποία επέδειξαν ενδιαφέρον, είναι το ιδιόκτητο δίκτυο οπτικών ινών, μήκους 5.500 χιλιομέτρων, που πέραν της Ελλάδας επεκτείνεται στα Βαλκάνια – για το οποίο ενδιαφέρεται κυρίως η PCCW από το Χονγκ Κόνγκ που αναπτύσσει ιδιαίτερη δραστηριότητα στον τομέα της διάθεσης χωριτικότητας στα τηλεπικοινωνιακά δίκτυα. Ο εν λόγω μεγάλος κινεζικός κολοσσός έχει συνεργαστεί στο παρελθόν με τη μητρική ΑΤΗΚ ενώ τα ανώτερά της στελέχη στα Βαλκάνια έχουν πολύ καλή γνώση του δικτύου οπτικών ινών.

Για τους άλλους δύο διεκδικητές, τη Vodafone και την Wind, το ενδιαφέρον φαίνεται να στρέφεται περισσότερο στο πακέτο πέραν των 300.000 περίπου συνδρομητών της Cyta Hellas, ώστε να ενισχύσουν τα μερίδια αγοράς τους.

Θα μείνουν απώλειες

Αναλυτές τονίζουν ότι δεν πρέπει να αναμένεται κανένα ποσό που θα καλύψει τις δεκάδες εκατομμύρια ζημιών, παρά μόνο πιθανόν αισθητό μέρος των υφιστάμενων δανείων και υποχρεώσεων.

Η πιθανότητα, η εξαγορά να γίνει μέσω συγχώνευσης –όπως η πρόταση Wind– με την ΑΤΗΚ να παίρνει ένα ποσοστό των μετοχών του ελλαδικού δικτύου, μπορεί να διατηρήσει ένα θολό τοπίο ως προς τις αξίες πώλησης, αφού δεν πρόκειται για εισηγμένη εταιρεία με καθορισμένη αξία μετοχών. Η Vodafone αναμένεται να καταθέσει πρόταση με πιο καθαρά οικονομικά ανταλλάγματα, ενώ οι εξ Χονγκ Κονγκ φαίνεται να προτείνουν ουσιαστικά εξαγορά δικτύων για αύξηση της αξίας τους με βάση και τις δικές τους συμμετοχές σε υποδομές.

Σε σχέση με την Wind, αξίζει να αναφερθεί ότι ο «Φ» είχε αποκαλύψει σε δύο περιπτώσεις τα προηγούμενα χρόνια προτάσεις για εξαγορά ή συγχώνευση, με τα δ.σ. της ΑΤΗΚ να κρίνουν ότι δεν έπρεπε να μπουν σε απευθείας διαπραγμάτευση, παρά και τις συστάσεις των ανώτερων διευθυντικών της στελεχών.

Να σημειωθεί επίσης στα θετικά το γεγονός ότι μέχρι στιγμής δεν υφίσταται κάποιο σοβαρό «παράπονο» για τη διαδικασία που ακολουθεί η μητρική Cyta για την πώληση της θυγατρικής της.

Πρέπει να σημειωθεί ότι την πορεία των διαδικασιών και των προτάσεων για την Cyta Hellas επηρεάζει και η επικείμενη διάθεση πακέτου μετοχών της Forthnet στην Ελλάδα, όπου επίσης βασικοί διεκδικητές είναι οι Vodafone και Wind, που είναι φανερό ότι εντάσσουν στον στρατηγικό τους σχεδιασμό και αυτή τη διαδικασία και τα διάφορα σενάρια που υπάρχουν.